Խրիստո Զլատինկսկի

Խրիստո Եվտիմով Զլատինսկի (, ), բուլղարացի ֆուտբոլիստ, «Բոտև» (Վրացա) ակումբի և Բուլղարիայի ազգային հավաքականի կիսապաշտպան։

Ակումբային կարիերա 
Խրիստո Զլատինսկին ծնվել է Բլագոևգրադի մարզի Գոցե Դելչև քաղաքում, սովորել է տեղի մանկապատանեկան դպրոցում՝ անցնելով բոլոր տարիքային խմբերի թիմերով։ 2001 թվականին Խրիստոն իր առաջին պրոֆեսիոնալ պայմանագիրն է կնքել «Պիրինի» հետ։

Չորս տարի խաղալով «Պիրինում»՝ Խրիստոն մասնակցել է Բուլղարիայի առաջնության 56 հանդիպման և դրանցում դարձել է 5 գոլի հեղինակ։ 

2005 թվականի ամռանը Խրիստո Զլատինսկին տեղափոխվել է Պլովդիվի «Լոկոմոտիվ»։ Երկու տարի այդ ակումբում անցկացնելուց հետո 2007 թվականին նա երկու տարվա պայմանագիր է կնքել Սոֆիայի «Լոկոմոտիվի» հետ։

Սոֆիայի ակումբի հետ պայմանագրի ժամկետի ավարտից հետո Խրիստոն վերադարձել է Պլովդիվ՝ երկու տարվա պայմանագիր կնքելով «Լոկոմոտիվի» հետ։ 2012 թվականի ամռանը, նախագահ Կոկո Դինևի հեռանալուց հետո, ակումբում առաջացած ֆինանսական խնդիրների պատճառով, Զլատինսկին դիտարկում էր մայրաքաղաքի ակումբներից մեկը՝ ԲԿՄԱ կամ «Լևսկի» տեղափոխվելու հնարավորությունը, սակայն մնաց ակումբում ևս մեկ տարի։

«Լուդոգորեց» 
Խրիստո Զլատինսկին «Լուդոգորեցին» միացել է 2013 թվականի հունիսի 13-ին։ Հուլիսի 17-ին նա իր նորամուտն է նշել ՈՒԵՖԱ-ի Չեմպիոնների լիգայի որակավորման երկրորդ փուլի Սլովակիայի «Սլովանի» դեմ առաջին խաղում, որն ավարտվել է 1-2 հաշվով պարտությամբ։ 2013 թվականի օգոստոսի 6-ին ՈՒԵՖԱ-ի Չեմպիոնների լիգայի որակավորման երրորդ փուլի սերբական «Պարտիզանի» դեմ պատասխան խաղում, որն ավարտվել է Ռազգրադի թիմի 1-0 հաշվով հաղթանակով, նա խփել է հաղթական գոլը՝ անվրեպ իրացնելով 11-մետրանոց հարվածը։ Երկու խաղում հաղթելով ընդհանուր 3-1 հաշվով՝ նրա ակումբը դուրս է եկել փլեյ-օֆ փուլ, որտեղ զիջել է շվեյցարական «Բազելին»։ ՈՒԵՖԱ-ի Եվրոպայի լիգայի խաղարկությունում նրա թիմը հայտնվել է Օդեսայի «Չեռնոմորեցի», Զագրեբի «Դինամոյի» և «ՊՍՎ Էյնդհովեն»-ի հետ նույն խմբում, որտեղ 16 միավորով գրավել է առաջին տեղը՝ չկրելով ոչ մի պարտություն։ «Չեռնոմորեցի» դեմ խաղում Զլատինսկին ակումբին 1-0 հաշվով հաղթանակ է պարգևել՝ խփելով միակ գոլը։ Նա աչքի է ընկել նաև իտալական «Լացիոյի» դեմ 1/16 եզրափակչի խաղում, որն ավարտվել է ոչ-ոքի՝ 3-3 հաշվով։

Խրիստո Զլատինսկին «Լուդոգորեցի» կազմում ընդհանուր առմամբ անցկացրել է 46 հանդիպում և դարձել 9 գոլի հեղինակ։

2015-2018 թվականներին Խրիստոն պաշտպանել է ռումինական «Ունիվերսիտատյա» (Կրայովա) թիմի գույները, որի կազմում անցկացրել է 99 խաղ և խփել 9 գոլ։ 

2018 թվականին Զլատինսկին տեղափոխվել է ռումինական մեկ այլ թիմ՝ «Ստյաուա», որտեղ մնացել է կես մրցաշրջան՝ մասնակցելով ընդամենը 3 խաղի։

Մի քանի ամիս առանց ակումբի մնալուց հետո՝ Խրիստոն համալրել է «Բոտև» (Վրացա) ակումբի շարքերը, որտեղ խաղում է մինչ օրս։

Միջազգային կարիերա 
2004-2006 թվականներին Բուլղարիայի երիտասարդական հավաքականում Խրիստոն անցկացրել է 11 հանդիպում։ 2011 թվականի հոկտեմբերի 7-ին Ուկրաինայի հավաքականի դեմ խաղում նա իր նորամուտն է նշել ազգային հավաքականում՝ 67-րդ րոպեին փոխարինելով Գեորգի Միլանովին։ Ազգային ընտրանիում Խրիստո Զլատինկսկին 2011-2015 թվականներին ընդհանուր առմամբ մասնակցել է 12 հանդիպման։

Նվաճումներ 

 «Լուդոգորեց»

 Բուլղարիայի չեմպիոն՝ 2013/14
 Բուլղարիայի գավաթակիր՝ 2013/14
 Բուլղարիայի Սուպերգավաթակիր՝ 2014

Ծանոթագրություններ 

Բուլղարիայի հավաքականի ֆուտբոլիստներ
Բուլղարացի ֆուտբոլիստներ
Անձինք այբբենական կարգով
Ապրող անձինք
Ֆուտբոլի կիսապաշտպաններ